Wyomingi Egyetem

A Wyomingi Egyetem (angolul: University of Wyoming, UW) állami fenntartású felsőoktatási intézmény az Amerikai Egyesült Államok Wyoming államában Laramie városában; emellett kilenc regionális központban és online is zajlik oktatás. 1886 márciusában, négy évvel Wyoming USA-tagállammá válása előtt alapították és 1887 szeptemberében nyílt meg. Székhelyét a wyomingi alkotmányban rögzítették. Hét tagfőiskolából áll, 120-féle képzést kínál (a telephelyek legalább 41-félét). A Carnegie-osztályozás szerinti besorolása „R1: Doktori képzés – nagyon magas tudományos tevékenység”. Campus Főépület Az 1886. szeptember 27-ei alapkőletételen a „Domi Habuit Unde Disceret” (Nem kell elmennie ottonról a tanuláshoz vagy Volt otthona, ahol tanulhatott) idézetet vésték; az oktatás 42 hallgatóval 1887-ben indult. A következő évtizedben a főépületben tantermek, irodák és könyvtár működött. A környékbeli bányákból származó alapanyagokból épült létesítmény meghatározta a jövőbeli épületek stílusát (a közeli épületek homlokzata szintén homokkőből van). Monumentálisnak tervezett tornya az egyetem középpontját mutatta. 1916-ban veszélyessége miatt a tornyot lebontották. 1936-ban az auditórium alapterületét csökkentették, 1949-ben pedig a kültéri lépcsőkkel együtt elbontották. A létesítmény keleti bejárata fölé ekkor vésték az Old Main elnevezést, ekkortól itt található a rektori hivatal és a szenátusi tanácsterem is. Prexy legelője A Prexy legelője az adminisztrációs és tantermi épületek által közrefogott központi tér, ami nevét onnan kapta, hogy egykor a „prexy” becenevű rektor állattartás céljára jelölte ki. Nevet hivatalosan Arthur G. Crane regnálása alatt kapott. Ismert még a területet átszövő járdákról. Az egyetem megnyitásakor valóban legelő volt; a Corbett Sportpálya 1922-es átadásáig az amerikaifutball-mérkőzéseket itt játszották. Az igények változásával 1924-ben átalakították, 1949-ben pedig szúrós lucokat és havasi törpefenyőket telepítettek. 1965 februárjában a szenátus egy tudományos központ építéséről döntött, amit a tervekkel egyet nem értő Harold F. Newton elnök kiszivárogtatott a sajtónak. A felháborodás miatt új helyszínt választottak és a területet csak törvényhozási engedéllyel lehetett átalakítani. 1983-ban az intézmény századik évfordulója alkalmából felállították Robert Russin oktató „A Wyomingi Egyetem családja” című szobrát. 2004 nyarán a már 1966-ban és 1991-ben is tervezett átalakítás részeként felbontották a körben keresztülhaladó aszfaltburkolatot és helyette csillagirányban betonjárdákat alakítottak ki; emellett új világítótesteket is telepítettek. A sarkokban a Vedauwoo-ra emlékeztető sziklákat helyeztek el. 2015-ben itt állították ki a Sculpture: A Wyoming Invitational kiállítás műveit, emellett rendszeresen szerveznek grillezést és az őszi üdvözlőnapokat is itt tartják. Diákszövetség 1937 szeptemberében a közmunkahivatal 149 250 dollár hitelt biztosított az egyetem számára. Az 1938. március 3-ai alapkőletételt követő építkezésen számos hallgató is részt vett; 25-öt kővágónak képeztek ki. Bál- és játéktermet, a hallgatói önkormányzat irodáit, valamint könyvesboltot alakítottak ki. 1960 januárjában bővítették a báltermet és az étkezőt, valamint folyosókat alakítottak ki. 1973-ban ételudvar létesült, 2000-ben pedig az épületet modernizálták. Ross épület Az 1959-ben átadott létesítmény kezdetben lánykollégiumként, majd 1975-től irodaépületként üzemelt. A Prexy legelőjének déli részén elhelyezkedő épület névadója Nellie Tayloe Ross, Wyoming első női kormányzója; a beltérben található sárgaréz emléktáblája. 2000-ben a harmadik emeleten alakították ki a Wyomingi Sajtószövetség dicsőségcsarnokát, 2014-ben pedig a földszinten kávézó nyílt. Half Acre Gym Az 1925-ben megnyílt Half Acre Gym kezdetben a Nemzeti Gárda fegyverraktáraként, illetve a sportcsarnok átadásáig az egyetemi sportcsapatok otthonaként szolgált. Az állam százezer dolláros támogatásával új épületek (például könyvtár) nyíltak, valamint felújították a Hoyt kollégiumot. Nevét eredeti mérete miatt (fél angol hold; körülbelül négyezer négyzetméter) kapta. 2012-ben 27 milliós felújítást jelentettek be; a 2013–2014-ben zajló projekt keretében a Groathouse Construction két szakaszban átépítette a két szárnyat; a létesítmény a munkálatok alatt is nyitva tartott. Lifteket, raketballpályákat, mászófalat és új öltözőket is kialakítottak. Coe Könyvtár Az eredetileg az Old Mainben elhelyezkedő, háromszáz könyves gyűjteményt 1923-ban az újonnan megnyílt Aven Nelson épületbe költöztették. Az 1950-es évek létszámnövekedése és az akadémiai előrelépés miatt a szenátus önálló létesítményről döntött, azonban ezt 1951-ben a törvényhozás elutasította. 1954-ben William Robertson Coe filantróp 750 ezer dollárt adományozott, amit a szenátus „az amerikai örökségre fordított valaha volt legnagyobb hozzájárulásnak” neveztek. A Coe-ról elnevezett létesítmény megépítését 1955-ben az állam másfél millió dollárral támogatta. A könyvtárat Eliot és Clinton Hitchcock (az Aven Nelson épület tervezőjének gyermekei), illetve a Porter and Porter iroda tervezte. Az akkoriban népszerű moduláris kialakítással a lehető legnagyobb hatásfokkal kívánták a teret hasznosítani; kilencszázezer könyv és kilencszáz ülőhely fért el. Az 1956. májusi alapkőletételt követően a munkálatok 1958-ig tartottak. A Kellogg and Kellogg tervezte, 1979-ben kialakított állványzat a könyvkapacitást duplájára növelte. 2009. november 19-én megnyílt a Hinthorne Mott Architects által tervezett, 8780 négyzetméteres keleti szárny. Az ötvenmilliós információtechnológiai beruházás keretében átadott új épületrészben húsz tanulószobát és 180 számítógépes munkaállomást alakítottak ki, valamint elhelyezték James Surls műalkotásait. Tantermi épület Az 1975-ben 1,75 millió dollárért létesült tantermi épület tervezői W. Eliot és Clinton A. Hitchcock; kialakítása a George Duke Humphrey Tudományos Központ központi helyszínévé teszi. A beltéren található négy darab, egyenként 200 négyzetméteres mozaikok a szemközti közteret ábrázolják; ezeket James Boyle, Joseph Deaderick, Richard Evans és Victor Flech oktatók tervezték. A 2007-ben befejeződött 14,7 milliós beruházás keretében az előadók székezése szellősebb, asztalaik nagyobbak lettek, emellett a létesítményt klimatizálták. Az épület eredeti elrendezése (például a körkörös kialakítás és a mozaikok) megmaradt. Berry Biodiverzitás-megőrzési Központ A 2012-ben átadott épület névadói a finanszírozó Robert és Carol Betty. A tizenötmillió dolláros létesítmény 3700 négyzetméteres; három szintjén előadótermek és laboratóriumok (például izotópos) találhatóak, emellett a gerincesek múzeuma mellett itt működik az állam természetidiverzitás-adatbázisa. A tetőn kertet alakítottak ki. Lakhatás Az egyetemnek négy kollégiuma (Orr, White, Downey és McIntyre) és négy apartmanháza van; az elsőévesek szinte mindegyikének kötelező kollégistának lennie. A kollégiumokat a Washakie étkező köti össze. Minden kollégiumot valamely jelentős oktatóról nevezték el: a Downey névadója June Downey pszichiáter, a White-é Laura Amanda White történész, a McIntyre-é Clara Frances McIntyre író, az Orré pedig Harriet Knight Orr történész és igazgató. Utóbbi létesítmény 2005–2006-ban jelentős modernizáción esett át. A négy apartmanházba (River Village, Bison Run, Landmark és Spanish Walk) a felsőbb éveseket jelentkezési sorrendben sorolják be. A North és South kollégiumokat 2026-ban adják át. Múzeumok American Heritage Center A Centennial komplexumban található American Heritage Center a térség legnagyobb nem kormányzati levéltára. Az 1945-ben alapított 2500 köbméteres gyűjteményben kéziratok, fotók és egyéb művészeti alkotások is megtalálhatók. Az állam mellett a régió történetét is feldolgozza: a 18. századtól gyűjti a nők szavazati jogával kapcsolatos, illetve a vasút-, légi és bányaipari dokumentumokat. Jelentős színház- és tévéműsor-gyűjteményt tart fenn, emellett újságírók és zeneszerzők munkásságát is feldolgozza. Művészeti múzeum A szintén az Antoine Predock által tervezett Centennial komplexumban fekvő művészeti múzeum amerikai és európai festményeket, rajzokat és szobrokat, a japán ukijo-e stílusban készült nyomatokat, indiai és perzsa miniatűröket, 20. századi és kortárs fotókat, valamint húsvét-szigeteki és észak-afrikai leleteket gyűjt. Jelentős alkotói között vannak Thomas Hart Benton, Ralston Crawford és Aristide Maillol is. Az Antoine Predock által tervezett és 1993-ban megnyílt létesítmény a világ minden tájáról származó utazó kiállításoknak is otthont ad. A Jogi Főiskolával együttműködve vizsgálják a Native American Graves Protection and Repatriation Act jogosságát és az őslakosok maradványainak exhumálásával kapcsolatos jogi kérdéseket. Földtani múzeum A földtani múzeum a Wyoming történetében fontos leleteket és ásványokat gyűjti. Az egyetem megalapításakor J. D. Conley oktató magángyűjteménye volt; 1893-ban kurátora Wilbur Knight lett, majd 1902-ben a Tudományos épületbe költözött és bővült. 1956-ban Knight fia, Samuel Howell Knight a gyűjteményt országosan is ismertté tette; számos ma is látható festményt és leletet (például a bejáratnál látható, rézből készült Tyrannosaurus-csontváz) ő szerzett be. Legismertebb tárgya a „Big Al” néven becézett Allosaurus-csontváz, ami a BBC The Ballad of Big Al műsorában is szerepelt; a múzeumot a National Geographic Channel és a CNN is bemutatta. 2009. június 30-án forráskivonás miatt bezárták; ezután működtetésére pénzügyi alapot hoztak létre. Felújításokat követően 2013. január 12-én nyílt újra; a belépés továbbra is ingyenes volt. Régészeti múzeum A Régészeti Tanszék által fenntartott múzeum a 12. és Lewis utcák sarkán fekvő Régészeti épületben található. A három szinten elterülő gyűjteményen a kezdeti emberek mellett bivaly- és mamutleletek vannak kiállítva. Rovarmúzeum A Mezőgazdasági épületben található rovarmúzeumban preparált példányok mellett élő állatok is láthatók, valamint interaktív kiállításuk is van. Oktatás Az intézmény 11 főiskolából és intézetből áll: Egészségtudományi Főiskola Jogi Főiskola Mezőgazdasági, Élettudományi és Természeti Erőforrások Főiskola Mérnöki és Fizikatudományi Főiskola Művészeti és Tudományos Főiskola Tanárképző Főiskola Tehetséggondozó Főiskola Üzleti Főiskola Energia-erőforrások Intézete Huab Környezetvédelmi és Természeti Erőforrások Intézete Számítástudományi Intézet A mezőgazdasági főiskola terepgyakorlatokat biztosít és állatokat nevel. Az üzleti főiskolát az AACSB akkreditálta; évente több mint száz ösztöndíjat ítélnek oda. A mérnöki főiskola nemzetközi és földtudományi kutatási lehetőségeket biztosít. Az egészségtudományi főiskolán a hallgatók tanácsadáson vehetnek részt. A művészeti és tudományos főiskola több mint ötven major- és hatvan minorszakot, valamint hét interdiszciplináris képzést kínál. A természettudományi képzések Wyomingra, míg a politikai és szociológiai szakok a nemzetközi színtérre koncentrálnak. Neltje Doubleday Kings 2010-es adományából művészeti központot hoztak létre. A fejlett olajtechnológiákra szakosodott EOR Intézet célja a kockázatcsökkentés és a technológia fejlesztése. A 2006-ban létrehozott SER célja az energetikai képzés fejlesztése. A tanárképző főiskola két intézetből (tanácsadói és tanárképző) áll; szakképzéseket és az állami oktatásszabványosítási bizottság által elismert képzést is indítanak. Több állami közoktatási intézménnyel is partnerkapcsolatban áll, emellett saját gyakorló általános iskolája van. A tanácsadói intézet végzős hallgatói pszichiáteri felügyelet mellett bárki számára ingyenes tanácsadást nyújtanak. A Haub intézet a természeti erőforrásokkal foglalkozó szakembereket készíti fel a lobbizásra és a sajtótevékenységre. 2016-ban bejelentették, hogy főiskolává alakul. A Jogi Főiskolát 1923-ban akkreditálta az Amerikai Ügyvédi Kamara. Az energia- és környezetjogra szakosodott intézmény egykori hallgatói között több kormányzó és szenátor is van. A hallgatók gyakorlatukat a Brimmer Központban végezhetik. 2017 májusában a tehetséggondozást önálló főiskolává szervezték, amihez dékánt kellett keresniük. Külkapcsolatok A Külkapcsolati Intézeten keresztül a főiskolák és tanszékek 41-féle képzést kínálnak online és levelező formában hazai és külföldi hallgatók számára is; 2014 tavaszán a hallgatók 23,6%-a így tanult. Wyoming államban kilenc külkapcsolati regionális központ van, ezek mindegyike oktatási koordinátort és hallgatói tanácsadót alkalmaz. A casperi telephelyet a Casperi Főiskolával közösen tartják fenn; ez alap-, mester- és doktori képzések mellett szakképzéseket és tanúsítványt adó szakokat is kínál. A hallgatói mobilitást a Nemzetközi Programiroda biztosítja. A Wyoming Public Media három rádióadója az állam 90%-át fedi le, emellett online is hallgatható és a National Public Radio híreit továbbító szolgáltatása is van. A távoktatás műszaki támogatását a Külkapcsolati Műszaki Szolgálat segíti. A Külkapcsolati Intézet felel a szombati és nyári egyetemért, valamint a januári minikurzusokért is. Hallgatói élet A létesítmények ökológiai lábnyomának csökkentéséért a campus fenntarthatósági bizottsága felel; az új épületeknél elvárás a LEED ezüst fokozatának való megfelelőség. 2007-ben Tom Buchanan rektor aláírta az amerikai rektorok klímanyilatkozatát; ezután az intézmény a Sustainable Endowments Institute-tól C értékelést kapott. A diákszövetségek szinte mindegyike a campuson található köz- vagy magánépületben működik. 1997-ben szabadtéri sportprogramot hoztak létre. Sport A Wyoming Cowboys and Cowgirls a Mountain West Conference tagjaként az NCAA I-es divíziójában játszik. Csapatindulójuk a Ragtime Cowboy Joe. Az egyesületnek kilenc női (bel- és kültéri atlétika, golf, kosárlabda, labdarúgás, röplabda, tenisz, terepfutás és úszás-merülés), valamint nyolc férfi (amerikai futball, bel- és kültéri atlétika, birkózás, golf, kosárlabda, terepfutás és úszás-merülés) van. A „fekete 14-ek” 1969 októberének közepén a Cowboys amerikaifutball-csapata veretlen volt és az AP Poll 16. helyén álltak. A Brigham Young Egyetem és a mormon egyház feltételezett rasszista szabályozása miatt az október 18-ai mérkőzés előtt Lloyd Eaton vezetőedző 14 színes bőrű játékost kirúgott; mivel 1–9-es eredményt értek el, az edzőtől az egyesület megvált. 2019-ben a Wyomingi Egyetem nyilvánosan elnézést kért és a még élő érintetteket meghívta a campusra. Megjegyzések Hivatkozások Fordítás Ez a szócikk részben vagy egészben az University of Wyoming című angol Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként. Források "Wyoming, University of" (angol nyelven). The Encylopedia Americana. Hozzáférés: 2025. július 10. "Wyoming, University of" (angol nyelven). The New International Encyclopædia. Hozzáférés: 2025. július 10. További információk Hivatalos honlap (angolul) A Wyoming Cowboys és Cowgirls honlapja (angolul) "University of Wyoming. Department of Geology and Geophysics records, 1881–2016" (angol nyelven). Orbis-Cascade Alliance. Hozzáférés: 2025. július 10. Kapcsolódó szócikkek Wyomingi Infravörös Csillagvizsgáló A Wyomingi Egyetem nevezetes személyeinek listája